Isabella blog: "My Tour de France"
JY LEES NOU Isabella blog: "My Tour de France"
Dis 'n kosbare vriendin wat die stelling 'wonderful moments of magic' jare gelede begin gebruik het as ons Sondae hopeloos te veel vodka en fruit punch en 'n filet-steak in Bloubergstrand geëet het. Deur die jare het ek begin GLO dis my eie persoonlike selfopgelegde verantwoordelikheid in die lewe om te sorg dat daar eindelose wonnerlike moments of magic in almal om my se lewe is. En met tye doen ek 'n goeie job!
But I've met my match: 'n Week van die mooiste mooi, die lekkerste lekker. Waar jou wakkerword soos 'n kind s'n is, grootoog vir die verrassings van die dag. En totdat jy uiteindelik laatnag tussen jou antieke geborduurde linnelakens inkruip is jy betower deur al die mooi wat jy sien en ervaar, en lam van al die 'ligte' vyfgang-maaltye wat voorgesit word. Om nie te praat van die eindelose glasies pienk wyn, al die stories en die lag nie. Die mense van La Creuzette in Boussac weet régtig hoe om magic te maak!
Vroegoggend, op Charles de Gaulle-lughawe, kom haal die beautiful Hardy ons agt vroue uit die Kaap.
Gou 'n voorstelling: Mich, my vriendin van 30 jaar en baas van SARIE (sy is sommer almal se vriendin), en dan Lizzy van Bloubergstrand, Shari van Clifton, Anida ('n foodie) van Bergvliet, Pauline en Lan3 (groot spyseniers uit die Hanekom-stal) van Moorresburg, Roule van Hermanus en moi!
Die kattebak en agterste deel van die bussie kreun onder al die tasse! Ses van ons was darem al in Parys vir vier dae, en Roule het al 'n draai in London en Venesië gemaak. Daar's handsakke en skoene en catering-goed en boeke en CD's en wát nog gekoop! Maar nie sommer net nóg 'n handsak nie, nee, handsakke met name en sonbrille met name!
Ek giggel lekker toe ek hoor Hardy praat met Louis in kodetaal. Hy't seker verwys na al die luggage, óf dit was al die energie wat in daardie nine-seatertjie ingeprop was! Ons stop langs die pad vir ons eerste Limousin-ervaring: 'n Ete by 'n regte egte trucker-stop. Wel, wat sal ek sê behalwe dat in my lewe ek nog nooit so 'n amazing hamburger patty geëet het nie. 'n Regte, egte, 100% beesvleis-patty, perfek gaargemaak met 'n pepersousie en groente. Híér het ek ook die beste Crème brûlée ooit geëet! En daai fantastiese pienk wyn!
Só begin 'n week van ongelooflike etes en ervaringe. Dis mos die inding om van 'n merkie op jou bucket list te maak. Nou ja, na La Creuzette en Hardy en Louis as gashere weet ek nie wat ek nóg wil doen nie.
En dit was nie al bederf nie. Die wow-gevoel as jy deur die gietysterhekke ry en voor jou staan die ongelooflike gesig van die chateau soos 'n kosbare juweel tussen die antieke bome, is onbeskryflik. Dan die ongelooflike 15de eeuse tapytwerk in Aubusson, die Boussac-kasteel en huis van die Blondeaus waar die tapisserie van The Lady and the Unicorn gevind is, die kloostertuine van Notre Dame d'Orsan wat die titel van Remarkable Gadens dra en die Michelin-sjef, Thierry Finet, wat spesiaal vir ons kom kook het...
'n Tipiese katedraal
***Daar was ook iets anders wat my besoek aan Hardy en Louis een van my kosbaarste memories nog sal maak. En ek weet wat dit is. Dis nié my geel appel, 'n ware Jansen van Vuuren en née Jansen van Vuuren poging (my nooiensvan was Jansen van Vuuren) nie. Hardy het juis oor dié appel so ewe kordaat laat hoor: "Wow, die mooiste appelkoos wat ek nog gesien het!" Nee, die kosbaarste van alles is daardie konneksie wat hulle gemaak het met elkeen van ons. Saggies en subtiel het hulle jou lekker uit die boom geloer en geweet: met dié een maak ons so!
'n Ode aan julle:
Hardy, ek het nog selde iemand ontmoet met meer energie as ek. But you gave me a run for my money! Jy weet als, jy is so bleddie interessant. Of dit nou oor musiek, tapytwerk, binnenshuise versiering, geskiedenis, politiek of kos gaan, jy weet waarvan jy praat! Ek slaap skaars saans oor daai hele salm wat jy in 'n oondjie van deeg gebak het en die foie gras-cappuccino waaroor selfs die Michelin-sjef sy linkerwenkbrou gelig het, oor hy gevoel het hy moet met iets beter opkom.
En liewe, liewe Louis. Oukei, gou eers bietjie van 'n storie. Jare en jare gelede (Taro was 'n jaar oud), het ek en vriendin Charmaine Ferreira 'n kunsgalery in Groenpunt oopgemaak. (EXHIBITION House is die gebou se naam, daar op die groot robotkruising naby Groenpunt-stadion). En vir die eerste uitstaling in 1987 het ek Louis, Hardy Botha en Frans Claerhout se werke uitgestal. Als het verkoop en Louis is weg Frankryk toe. Ná baie jare kry mens mekaar hier en daar en mens connect en dis 'n kosbare connection!
Laasjaar toe ek so fluks leer macaroons en croissants bak het in Parys is ek en Pauline en Lan3 na Louis en Hardy toe vir 'n guitige lunchie van preie-tert, charlotte-nagereg en pienk wyn. Ons het lekker ge-shop in die tweedehandswinkel vir allerhande caccerai!
En nét daar het die idee ontstaan: bring 'n paar maatjies en ons maak magic! And they did!
Terug by die huis lê die Weskus koud en grou, maar tog is als skoon en groen en in stadiums van groei! Dis eintlik beeldskoon, dié heldergroen teen die grysgrou. And life goes on op die Duin. Daar's markte om te reël en vierbeen-kinners wat nou eers erg gevry moet word om op te maak vir die weggaan. Picasso, klein lappieskat, glo natuurlik in die ignoreer-taktiek. Betaal bietjie, Madame, want twee weke was lank.
Saterdag was markdag in die metropolis. Dit was koud en nat, maar lekker! Wow, die mark groei, en 'n stunning jong man wat lank Gerda Genis se fotografiese-assistent was, Stefan Dixon, maak die mooiste musiek. Dié mark-madame groet en soen en gesels en lag, en was doodmoeg toe ek by die huis kom. Maar, my en Gertie se butternut-koekies, snoekpatee, quiches en mosselsop was wenners!
En die Saterdag is ons weer daar en dan maak Sergio en Stefan van Socail Plus One op die boonste vloer THE LOCK STOCK oop. 'n Spasie waar jong kreatiewes 'n kleine winkeltjie kan hê. (Gaan kyk na The Lock Stock se Facebook-blad vir meer inligting.)
In die week het ek 'n verrassing gekry: Die beeldskone Val de Vie-landgoed (Ryk Neethling se speelgrond) het geblog oor die Huis op die Duin!
Sjoe, dit voel amper of dit iemand anders is oor wie hulle praat, so nou moet daar projekte aangepak en uitgedink word!
Op 9 Augustus, Vrouedag, hou ek 'n laaaaangtafel-brunch vir 100 vroue by die Palms. Geen toesprake, net musiek deur jong belowende kunstenaars, 'n manjifieke viergang-spyskaart uit die kombuis van Pauline en Lolandri Schreuder, vonkelwyn on tap, sakkies goedjies en báie lucky draws waarvan die heel, heel beste 'n oorspronklike Louis Jansen van Vuuren-pastel is wat hy spesiaal gedoen het terwyl ons in Boussac was. Daar is ook 'n digbundel met 'n skets voorin! En 'n geskenkpak van SARIE! Daar's juwele en wyne en klere en spa vouchers en potte en olyfolies en wat nog! As jy wil kom saamkuier, stuur vir my 'n e-pos by bellnie@iafrica.com. Klik hier om kaartjies te WEN!
Wat sal een van my blogs wees sonder nuus oor Taro! My kind het toe sy ma se skoene volgestaan by die mark en hoe groot was die lekkerte Saterdag as van die traders kom hello-sê met: your son is you!
Vir 'n baie brose hart is dit die mooiste woorde ooit!
En onthou wat ek laas gesê het: Dans! God het daai dansbaan vir ons almal geskep om te fladder, tuimel, te sweef en te val, maar ook om te dans! Ek was natuurlik weer uitbundig vir 'n ruk en het ge-tango dat die biesies bewe, voetfoutjies gemaak en nou is ek weer terug op die slow dance! Maar dans, dié sal ek!